b'\n_START_ARTICLE_\nSamniti\n_START_PARAGRAPH_\nSamniti ali Sabeli (latinsko Sabelli) so bili italsko ljudstvo, ki je \xc5\xbeivelo v Samniju, ju\xc5\xbenem srednjem delu Apeninskega polotoka, in se ve\xc4\x8dkrat vojskovalo z Rimsko republiko._NEWLINE_Njihovo poreklo ni znano. Svojo domovino so imenovali Safinim, kar dokazujeta napis in moto na kovancu, sebe pa Safineis._NEWLINE_Govorili so oskijski jezik in bili verjetno stranska veja Sabincev. V Samniju se je izoblikovala konfederacija, v kateri so bila \xc5\xa1tiri plemena: Hirpini, Kavdini, Karakeni in Pentri. Leta 354 pr. n. \xc5\xa1t. so se pridru\xc5\xbeili Rimljanom v vojni proti Galcem, kasneje pa so postali njihovi sovra\xc5\xbeniki in se z njimi zapletli v tri samnitske vojne (343\xe2\x80\x93341, 327\xe2\x80\x93304, in 298\xe2\x80\x93290 pr. n. \xc5\xa1t.). Leta 321 pr. n. \xc5\xa1t. so premagali Rimljane v bitki na Kavdinskem prevoju, vendar so jih Rimljani s\xc4\x8dasoma podjarmili. Kljub temu, da so bili zelo oslabljeni, so se pridru\xc5\xbeili Piru Epirskemu in Hanibalu v njunih vojnah proti Rimu. Od leta 90 pr. n. \xc5\xa1t. so se vojskovali tudi v zavezni\xc5\xa1ki vojni (91-88 pr. n. \xc5\xa1t.) in kasneje na strani Gneja Papirija Karbona v dr\xc5\xbeavljanski vojni proti Luciju Korneliju Suli. Sula jih je v bitki pri Kolinskih vratih leta 82 pr. n. \xc5\xa1t. dokon\xc4\x8dno porazil. Sula je \xc5\xa1e isto leto izvedel etni\xc4\x8dno \xc4\x8di\xc5\xa1\xc4\x8denje Sabincev, v katerem so iz zgodovine izginili tudi Samniti.\n_START_SECTION_\nZgodovina\n_START_PARAGRAPH_\nNajstarej\xc5\xa1i zapis, ki omenja Samnite, je pogodba z Rimljani iz leta 354 pr. n. \xc5\xa1t., v kateri je meja med njimi postala reka Liris. Kmalu zatem so izbruhnile samnitske vojne, v katerih so leta 321 pr. n. \xc5\xa1t. v pomembni bitki v Kavdinski soteski premagali Rimljane. Njihov imperium je dosegel vi\xc5\xa1ek leta 316 pr. n. \xc5\xa1t. po novih osvojitvah rimskega ozemlja. Po letu 290 pr. n. \xc5\xa1t. je Rimljanov v nekaj te\xc5\xbekih bitkah uspelo zlomiti njihovo mo\xc4\x8d._NEWLINE_Samniti so bili eno od italskih ljudstev, ki so se v Pirovi vojni vojskovala na Pirovi strani. Po Pirovem umiku s Sicilije so Rimljani napadli Samnij in v bitki na Kranitskih hribih do\xc5\xbeiveli te\xc5\xbeak poraz, po Pirovem porazu pa se Samniti niso mogli ve\xc4\x8d upirati in so se morali ukloniti Rimu._NEWLINE_V drugi punski vojni so se pridru\xc5\xbeili Hanibalu. V zavezni\xc5\xa1ki vojni 91-88 pr. n. \xc5\xa1t. so bili Samniti zadnje ljudstvo, ki je kljubovalo Rimljanom. Leta 82 je rimski diktator Lucij Kornelij Sula za\xc4\x8del etni\xc4\x8dno \xc4\x8di\xc5\xa1\xc4\x8denje svojih najbolj trdovratnih in vztrajnih nasprotnikov. Njegovo \xc4\x8di\xc5\xa1\xc4\x8denje je bilo tako popolno, da je Strabon v svoji Geografiji zapisal: \xc2\xbbMesta v Samniju so postala vasi, ve\xc4\x8dina (Samnitov) pa je popolnoma izginila\xc2\xab. Ostanki samnitskega ljudstva so se razselili.'